༣༣༦༽༄། ། མཁའ་འགྲོ་གདམ་མམ་ཕུང་འདྲེ་འདོད་ཅེས་ཙཱ་རི་དང་ཏི་སིའི་སྒོམ་ཆེན་རྣམས་ལ་གསུངས་པ། ། »» ཁྱེད་ཙཱ་རིར་བཞུགས་པའི་སྒོམ་ཆེན་རྣམས། ། དུར་ཁྲོད་རྔམ་པའི་སྒྲ་སྒྲོགས་སུ། ། མཁའ་འགྲོ་གདམ་མམ་ཕུང་འདྲེ་འདོད། ། དུག་ལྔ་ཉོན་མོངས་གང་སྐྱེས་ཀྱང་། ། རླག་འདྲེ་ཕུང་འདྲེ་ཆེན་པོ་ཡིན། ། ཉོན་མོངས་རྣམ་རྟོག་མ་སྐྱེས་པ། ། མཁའ་འགྲོ་ཞེས་ནི་བྱ་བ་ཡིན། ། ཞེ་སྡང་སྐྱེས་པ་མེད་པ་དེ། ། རྡོ་རྗེ་མཁའ་འགྲོ་བྱ་བ་ཡིན། ། འདོད་ཆགས་སྐྱེས་པ་མེད་པ་དེ། ། པདྨ་མཁའ་འགྲོ་བྱ་བ་ཡིན། ། གཏི་མུག་སྐྱེས་པ་མེད་པ་དེ། ། སངས་རྒྱས་མཁའ་འགྲོ་བྱ་བ་ཡིན། ། ང་རྒྱལ་སྐྱེས་པ་མེད་པ་དེ། ། རིན་ཆེན་མཁའ་འགྲོ་བྱ་བ་ཡིན། ། ཕྲག་དོག་སྐྱེས་པ་མེད་པ་དེ། ། ལས་ཀྱི་མཁའ་འགྲོ་བྱ་བ་ཡིན། ། མ་སྐྱེས་སྐྱེ་མེད་མཁའ་འགྲོ་དང་། ། རྒྱུན་ཆད་མེད་པར་མི་འབྲལ་ཞུ། ། ངེད་ཀྱི་པ་ཕ་རིན་པོ་ཆེ། ། འཇིག་རྟེན་མགོན་པོའི་ཞལ་སྔ་ནས། ། ཉོན་མོངས་སྤྱོད་པའི་འགྲོ་ས་ལ། ། དབེན་པ་ཡིན་ཞེས་མི་གསུངས་ལགས། ། ང་བདག་འཛིན་པའི་རྣམ་རྟོག་ལ། ། སྒྲུབ་པ་ཡིན་ཞེས་མི་གསུང་ལགས། ། བུ་གོའམ་ཤེས་སམ་དགོས་སེ་ཀུན། ། ༈། །ཡང་ཏི་སེ་བ་རྣམས་ལ་འདི་སྐད་ཅེས་བྱ་བ་སྟེ། ཁྱེད་ཏི་སེར་བཞུགས་པའི་སྒོམ་ཆེན་རྣམས། ། ཉི་ཤུ་རྩ་བཞིའི་གནས་ཆེན་དེར། ། མཁའ་འགྲོ་གདམ་བམ་ཕུང་འདྲེ་འདོད། ། དུག་ལྔ་ཉོན་མོངས་གང་སྐྱེས་ཀྱང་། ། རླག་འདྲེ་ཕུང་འདྲེ་ཆེན་པོ་ཡིན། ། ཉོན་མོངས་རྣམ་རྟོག་མ་སྐྱེས་པ། ། མཁའ་འགྲོ་ཞེས་ནི་བྱ་བ་ཡིན། ། ཞེ་སྡང་སྐྱེས་པ་མེད་པ་དེ། ། རྡོ་རྗེ་མཁའ་འགྲོ་བྱ་བ་ཡིན། ། འདོད་ཆགས་སྐྱེས་པ་མེད་པ་དེ། ། པདྨ་མཁའ་འགྲོ་བྱ་བ་ཡིན། ། གཏི་མུག་སྐྱེས་པ་མེད་པ་དེ། ། སངས་རྒྱས་མཁའ་འགྲོ་བྱ་བ་ཡིན། ། ང་རྒྱལ་སྐྱེས་པ་མེད་པ་དེ། ། རིན་ཆེན་མཁའ་འགྲོ་བྱ་བ་ཡིན། ། ཕྲག་དོག་སྐྱེས་པ་མེད་པ་དེ། ། ལས་ཀྱི་མཁའ་འགྲོ་བྱ་བ་ཡིན། ། མ་སྐྱེས་སྐྱེ་མེད་མཁའ་འགྲོ་དང་། ། རྒྱུན་ཆད་མེད་པར་མི་འབྲལ་ཞུ། ། ངེད་ཀྱི་པ་ཕ་རིན་པོ་ཆེ། ། འཇིག་རྟེན་མགོན་པོའི་ཞལ་སྔ་ནས། ། ཉོན་མོངས་སྤྱོད་པའི་འགྲོ་ས་ལ། ། དབེན་པ་ཡིན་ཞེས་མི་གསུངས་ལགས། ། ང་བདག་འཛིན་པའི་རྣམ་རྟོག་ལ། ། སྒྲུབ་པ་ཡིན་ཞེས་མི་གསུང་ལགས། ། བུ་གོའམ་ཤེས་སམ་དགོས་སེ་ཀུན། ། བུ་གོའམ་ཤེས་སམ་དགོས་སེ་ཀུན། ། ། ། ««